<classify> Na Kulwa Mzee, Dar es Salaam UPANDE wa Jamhuri umedai mume wa mwimbaji wa nyimbo za injili, Emmanuel Mbasha 32, alimbaka shemeji yake wakiwa ndani ya gari Mei 25, mwaka huu. Hayo yalidaiwa jana katika Mahakama ya Wilaya ya Ilala, wakati Mbasha alipokuwa akisomewa maelezo ya awali dhidi ya mashtaka mawili ya ubakaji yanayomkabili. Maelezo hayo yalisomwa mbele ya Hakimu Mkazi, Wilberforce Luhwago na Wakili wa Serikali, Nassoro Katuga. Katuga alidai Mei 23, mwaka huu mke wa mshtakiwa, Flora Mbasha hakuwepo nyumbani, mshtakiwa alibaki nyumbani na shemeji yake ndipo akambaka. Alipotakiwa kujibu kama kweli ama si kweli, Mbasha alikiri siku hiyo mkewe hakuwepo nyumbani. Ni kweli mheshimiwa siku hiyo mke wangu hakuwapo nyumbaani, nilibaki na shemeji yangu lakini sikumbaka kama inavyodaiwa, alisema Mbasha. Katuga aliendelea kudai kuwa Mei 25, mwaka huu mshtakiwa na shemeji yake walikwenda kumtafuta mkewe, wakiwa njiani wakati wanarudi, Mbasha alimbaka shemeji yake huyo kwa mara ya pili ndani ya gari. Mshtakiwa alikana kufanya hivyo. Upande wa Jamhuri uliieleza mahakama kuwa unatarajia kuita mashahidi wanne kwa ajili ya kutoa ushahidi. Hakimu Luhwago alikubali kuahirisha kesi hiyo hadi Agosti 22 mwaka huu, kwa ajili ya kuanza kusikiliza ushahidi wa upande wa Jamhuri. Mshtakiwa huyo ambaye ni mfanyabiashara na mwimbaji, anadaiwa kutenda makosa mawili maeneo ya Tabata Kimanga, jijini Dar es Salaam. Katika shtaka la kwanza, inadaiwa Mei 23, mwaka huu katika eneo la Tabata Kimanga, Wilaya ya Ilala jijini Dar es Salaam, kinyume cha sheria na akijua ni kosa anadaiwa kumbaka shemeji yake jina limehifadhiwa. Katika shtaka la pili, ilidaiwa Mei 25, mwaka huu eneo la Tabata Kimanga, jijini Dar es Salaam kinyume cha sheria, mshtakiwa alirudia tena kumbaka shemeji yake. Mshtakiwa alikana mashtaka hayo.  <topic>: burudani 